**Laudácio**

**Prof. RNDr. Mikuláš Huba, CSc.,**

sa narodil v roku 1954 v Bratislave. Po základnej škole a úspešnom ukončení stredoškolských štúdií na Gymnáziu na Vazovovej ulici v Bratislave absolvoval v rokoch 1973 – 1978 vysokoškolské štúdium v odbore fyzická a regionálna geografia na Prírodovedeckej fakulte Univerzity Komenského v Bratislave.

Profesionálna kariéra prof. Hubu sa začala jeho pôsobením v Geografickom ústave SAV v roku 1978. Postupne absolvoval v Geografickom ústave SAV študijný pobyt a vedeckú ašpirantúru, ktorú ukončil obhajobou kandidátskej dizertačnej práce *Krajinná syntéza oblastí kopaničiarskeho osídlenia na príklade Javorníkov* v roku 1987. Stal sa vedeckým a neskôr samostatným vedeckým pracovníkom IIa, bol zástupcom riaditeľa ústavu, predsedom vedeckej rady, členom Snemu SAV a v súčasnosti je emeritným vedeckým pracovníkom.

Prednášal na Prírodovedeckej fakulte a na Fakulte sociálnych a ekonomických vied UK v Bratislave, v rokoch 2008 až 2012 pôsobil ako profesor na Prírodovedeckej fakulte Univerzity Palackého v Olomouci a od roku 2021 je profesorom v Ústave manažmentu STU. V roku 1990 pracoval na Úrade vlády SR, kde externe pôsobil ako poradca podpredsedu vlády pre životné prostredie, v rokoch 1990 až 1992 bol poslancom, členom predsedníctva, predsedom Výboru SNR pre životné prostredie a ochranu prírody SNR, ako sa vtedy volal slovenský parlament. V rokoch 2012 – 2016 bol poslancom, predsedom Výboru NR SR pre pôdohospodárstvo a životné prostredie NR SR. V čase svojho pôsobenia v NR SR sa opakovane zasadzoval o zlepšenie pozície SAV.

Zoznam jeho publikácií vykazuje 663 položiek, z toho tri vedecké monografie vydané v zahraničných vydavateľstvách, 11 vedeckých monografií vydaných v domácich vydavateľstvách, päť kapitol vo vedeckých monografiách vydaných v zahraničných vydavateľstvách, deväť kapitol vo vedeckých monografiách vydaných v domácich vydavateľstvách, jedna vysokoškolská učebnica vydaná v domácich vydavateľstvách, množstvo vedeckých prác vydaných v domácich i zahraničných časopisoch. Niektoré publikácie vyšli v zahraničných renomovaných vydavateľstvách ako napríklad John Wiley and Sons, Routledge a Springer. Na jeho publikácie bolo zaregistrovaných takmer 1300 citácií.

Prof. Huba dosiahol významné vedecké výsledky vo viacerých oblastiach základného i aplikovaného výskumu – účelové vlastnosti krajinných systémov, krajinná ekológia a krajinné plánovanie, environmentálna, regionálna a sídelná geografia, environmentálna politika, plánovanie, prognózovanie, manažment a strategické environmentálne hodnotenie (EIA, SEA), globálne problémy, environmentálne aspekty globálnej bezpečnosti, geografické aspekty udržateľného rozvoja a kvality života. Výsledky boli implementované do viacerých politických dokumentov v SR a EU, zákonov (najmä v oblasti životného prostredia), stratégií (napr. Národná stratégia trvalo udržateľného rozvoja), prognóz, rozvojových projektov a programov zameraných na priestorový / územný /regionálny rozvoj a udržateľnosť a kvalitu života.

Z množstva doterajších vyznamenaní a ocenení možno uviesť: Cenu SAV za vedeckú a popularizačnú činnosť v roku 1987,Cenu SAV za vedecko-popularizačnú a vzdelávaciu činnosť v roku 2010, Cenu SAV za špičkovú vedeckú publikáciu v roku 2023, cenu Nadácie LANZA za najlepší príspevok publikovaný v roku 1996 v európskom odbornom časopise Cenu Josefa Vavrouška – Nadace Charty ´77 v roku 1997, Ocenenie United Nations Development Programme,  Regionálneho environmentálneho centra Slovensko a MŽP SR za tvorivý prínos a podporu aktivít orientovaných na implementáciu trvalo udržateľného rozvoja na Slovensku v roku 2001, titul Veľvyslanec životného prostredia Nemeckej zahraničnej spoločnosti v roku 2006, Pamätnú medailu k 40. výročiu vzniku Slovenského zväzu ochrancov prírody a krajiny (2009), Čestnú plaketu Dionýza Štúra za rozvoj SAV (2014) a najvyššie štátne vyznamenanie - Rad Ľudovíta Štúra I. stupňa (2018). V roku 2010 STV v rámci edície GEN (Galéria elity národa) o ňom odvysielala životopisný dokument. Udelenie dvoch prestížnych štipendií (Eisenhower Exchange Fellowship - 1997) a Fulbright Fellowship - 2000) mu umožnilo navštíviť viaceré renomované akademické inštitúcie v USA

Prof. Huba je medzinárodne rešpektovanou vedeckou osobnosťou v geografickom a environmentalistickom výskumnom priestore. Participoval na významných medzinárodných vedecko-výskumných projektoch (o. i. aj na University of Cambridge), výsledky vedeckej práce prezentoval na mnohých významných medzinárodných fórach, prednášal na viacerých zahraničných a domácich univerzitách. Jeho práca bola ocenená doma i v zahraničí. Prof. Huba patrí medzi vedcov, ktorí sa počas celej kariéry venovali aj vedecko-popularizačnej činnosti v mimoriadnom rozsahu (niekoľko sto príspevkov v tlači, rozhlase, televízii a filmových dokumentoch). Pozoruhodná je aj jeho občianska angažovanosť, iniciovanie vzniku a vedenie niekoľkých odborne zameraných environmentálnych mimovládnych organizácií.

Vedecká rada Slovenskej akadémie vied udelila prof. Mikulášovi Hubovi Medailu SAV za podporu vedy. Vyznamenanie dostal pri príležitosti významného životného jubilea.